CELEX: 32020R1243
Language: hr
Date: 2020-09-01 00:00:00
Title: Provedbena uredba Komisije (EU) 2020/1243 оd 1. rujna 2020. o produljenju odstupanja od Uredbe Vijeća (EZ) br. 1967/2006 u pogledu najmanje udaljenosti od obale i najmanje dubine za potegače otvorenog mora koje love mliječa ružičnog i mliječa pučinskog (Aphia minuta i Pseudaphia ferreri) te giru oblicu (Spicara smaris) u određenim teritorijalnim vodama Španjolske (Balearski otoci)

2.9.2020   
               
               
                  HR
               
               
                  Službeni list Europske unije
               
               
                  L 286/5
               
            
         PROVEDBENA UREDBA KOMISIJE (EU) 2020/1243
         оd 1. rujna 2020.
         o produljenju odstupanja od Uredbe Vijeća (EZ) br. 1967/2006 u pogledu najmanje udaljenosti od obale i najmanje dubine za potegače otvorenog mora koje love mliječa ružičnog i mliječa pučinskog (Aphia minuta i Pseudaphia ferreri) te giru oblicu (Spicara smaris) u određenim teritorijalnim vodama Španjolske (Balearski otoci)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 13. stavak 5.,
         budući da:
         
                     (1)
                  
                  
                     Člankom 13. stavkom 1. Uredbe (EZ) br. 1967/2006 zabranjena je upotreba povlačnih alata unutar tri nautičke milje od obale ili unutar izobate od 50 m ako se ta dubina dosegne na kraćoj udaljenosti od obale.
                  
               
                     (2)
                  
                  
                     Na zahtjev države članice Komisija može dopustiti odstupanje od članka 13. stavka 1. Uredbe (EZ) br. 1967/2006 ako su ispunjeni određeni uvjeti utvrđeni u članku 13. stavcima 5. i 9.
                  
               
                     (3)
                  
                  
                     Odstupanje od članka 13. stavka 1. prvog podstavka za upotrebu potegača otvorenog mora koje love mliječa ružičnog i mliječa pučinskog (Aphia minuta i Pseudaphia ferreri) te giru oblicu (Spicara smaris) u španjolskim teritorijalnim vodama Balearskih otoka prvi put je odobreno do 31. prosinca 2016. Provedbenom uredbom Komisije (EU) br. 1233/2013 (2). Odstupanje se temeljilo na dodatnom odstupanju od najmanje veličine oka mrežnog tega koje je donijela Španjolska na temelju članka 9. stavka 7. Uredbe (EZ) br. 1967/2006 jer se bez njega relevantni ribolov ne bi mogao odvijati i morao bi se prekinuti.
                  
               
                     (4)
                  
                  
                     Provedbenom uredbom Komisije (EU) 2019/662 (3) odobreno je produljenje odstupanja do 31. prosinca 2019. uzimajući u obzir plan upravljanja za ribolov na koji se primjenjivalo odstupanje koje je utvrdila Španjolska na temelju članka 19. Uredbe (EZ) br. 1967/2006.
                  
               
                     (5)
                  
                  
                     Španjolska su tijela 3. rujna 2019. od Komisije zatražila produljenje odstupanja od članka 13. stavka 1. prvog podstavka za razdoblje nakon 31. prosinca 2019. Španjolska je dostavila nacrt novog plana upravljanja za razdoblje 2019.–2022. koji će biti usklađen s postojećim nacionalnim pravilima (4). Španjolska je dostavila ažurirane podatke kojima se obrazlaže to produljenje.
                  
               
                     (6)
                  
                  
                     U studenome 2019. Znanstveni, tehnički i gospodarski odbor za ribarstvo (STECF) ocijenio je nacrt plana upravljanja (5), a u ožujku 2020. zahtjev za produljenje odstupanja (6).
                  
               
                     (7)
                  
                  
                     STECF je zaključio da se plan upravljanja za potegače otvorenog mora na Balearskim otocima u razdoblju 2016.–2019. ispravno provodio te da su uvjeti pod kojima je odstupanje u pogledu najmanje udaljenosti od obale i najmanje dubine odobreno u 2016. i dalje ispunjeni. STECF ističe da se čini da je ribolovni alat vrlo selektivan.
                  
               
                     (8)
                  
                  
                     STECF je predložio određene prilagodbe, to jest da se utvrdi sezonski ukupni dopušteni ulov (TAC) u skladu s novijim ulovima te da se pojasni mogući učinak ciljanog ribolova mliječa alatom jonquiller na livade morskih cvjetnica u dvama zaljevima.
                  
               
                     (9)
                  
                  
                     U svjetlu ocjene STECF-a Komisija je utvrdila da su se španjolska tijela, u dopisu poslanom Komisiji 4. lipnja 2020. (7), obvezala uskladiti sezonski TAC s prosječnim ulovima zabilježenima tijekom posljednjih godina i provesti znanstveno istraživanje kako bi se razjasnilo postoji li u dvama zaljevima učinak dotičnog ribolova na livade morskih cvjetnica. Španjolska se obvezala i da će zabraniti ribolov u dvama zaljevima barem dok STECF ne ocijeni znanstveno istraživanje i da će obavijestiti Komisiju o daljnjem postupanju u vezi s prethodno navedenim obvezama.
                  
               
                     (10)
                  
                  
                     Odstupanje koje je zatražila Španjolska ispunjava uvjete iz članka 13. stavaka 5. i 9. Uredbe (EZ) br. 1967/2006.
                  
               
                     (11)
                  
                  
                     Postoje posebna geografska ograničenja s obzirom na ograničenu veličinu epikontinentalnog pojasa i prostornu rasprostranjenost ciljanih vrsta, koja je ograničena isključivo na određene dijelove obalnih područja na dubinama manjima od 50 metara.
                  
               
                     (12)
                  
                  
                     Dotična vrsta ribolova nema znatan učinak na morski okoliš jer se potegače otvorenog mora vuku kroz vodeni stupac. Zbog ultrazvučnih dubinomjera dotična vrsta ribolova vrlo je selektivna, a razina usputnih ulova je niska. Pored toga, neželjeni ulovi odmah se živi puštaju te imaju visoku stopu preživljavanja.
                  
               
                     (13)
                  
                  
                     Odstupanje koje je zatražila Španjolska odnosi se na ograničeni broj od 55 plovila.
                  
               
                     (14)
                  
                  
                     Taj se ribolov ne može obavljati drugim alatom jer su potegače otvorenog mora jedini dopušteni regulirani alat za ulov dotičnih triju ciljanih vrsta čija se jata kreću u plitkim obalnim vodama.
                  
               
                     (15)
                  
                  
                     Zahtjev se odnosi na plovila upisana u registar plovila Glavne uprave za ribarstvo i morski okoliš Balearskih otoka koja obavljaju ribolovnu djelatnost dulje od pet godina i love prema planu upravljanja koji se primjenjuje na potegače otvorenog mora za ribolov mliječa ružičnog (Aphia minuta), mliječa pučinskog (Pseudaphia ferreri) i gire oblice (Spicara smaris). Ta su plovila navedena na popisu dostavljenom Komisiji u skladu sa zahtjevima iz članka 13. stavka 9. Uredbe (EZ) br. 1967/2006.
                  
               
                     (16)
                  
                  
                     Planom upravljanja jamči se da se ribolovni napor u budućnosti neće povećati jer će se odobrenja za ribolov izdati samo za navedenih 55 plovila, čija će pojedinačna duljina biti ograničena na 12 m, a snaga na 198,5 kW. Pored toga, određene su najviša ukupna tonaža i snaga, a ako se dosegne TAC, ribolov će se zabraniti do iduće ribolovne sezone.
                  
               
                     (17)
                  
                  
                     Dotične ribolovne aktivnosti ispunjuju zahtjeve iz članka 4. stavka 1. Uredbe (EZ) br. 1967/2006, kojim se, na temelju odstupanja, dopušta ribolov iznad zaštićenih staništa ako se obavlja bez doticanja dna prekrivenog morskim cvjetnicama pod određenim uvjetima.
                  
               
                     (18)
                  
                  
                     Štoviše, dotični ribolov ne bi se mogao obavljati bez odstupanja od najmanje primjenjive veličine oka mrežnog tega.
                  
               
                     (19)
                  
                  
                     Međutim, budući da je dotični ribolov vrlo selektivan te ima zanemariv učinak na okoliš i ne podliježe odredbama iz članka 4. stavka 5. Uredbe (EZ) br. 1967/2006, Španjolska je u prošlosti odobrila odstupanje od najmanje veličine oka mrežnog tega na temelju članka 9. stavka 7. Uredbe (EZ) br. 1967/2006.
                  
               
                     (20)
                  
                  
                     Članak 9. Uredbe (EZ) br. 1967/2006 izbrisan je Uredbom (EU) 2019/1241 Europskog parlamenta i Vijeća (8). Međutim, u skladu s dijelom B točkom 4. Priloga IX. Uredbi (EU) 2019/1241 odstupanja od najmanje veličine oka mrežnog tega donesena na temelju članka 9. Uredbe (EZ) br. 1967/2006 koja su bila na snazi 14. kolovoza 2019. mogu se nastaviti primjenjivati pod uvjetom da se njima ne povećavaju ulovi juvenila. Produljenje odstupanja u skladu je s uvjetima utvrđenima u članku 15. stavku 5. te u dijelu B točki 4. Priloga IX. Uredbi (EU) 2019/1241 Europskog parlamenta i Vijeća jer ne dovodi do smanjenja razine selektivnosti, posebno u pogledu povećanja ulova juvenila, u odnosu na stanje na dan 14. kolovoza 2019. i jer se njime nastoje postići ciljevi i ciljane vrijednosti iz članaka 3. odnosno 4. te uredbe.
                  
               
                     (21)
                  
                  
                     Dotične ribolovne aktivnosti u skladu su sa zahtjevima o evidentiranju iz članka 14. Uredbe Vijeća (EZ) br. 1224/2009 (9).
                  
               
                     (22)
                  
                  
                     Dotični ribolov odvija se na vrlo maloj udaljenosti od obale i stoga ne ometa ribolovne aktivnosti drugih plovila.
                  
               
                     (23)
                  
                  
                     Dotični ribolov uređen je španjolskim planom upravljanja kako bi se ulovi vrsta iz Priloga IX. Uredbi (EU) 2019/1241 sveli na najmanju moguću mjeru.
                  
               
                     (24)
                  
                  
                     Potegače otvorenog mora nisu namijenjene izlovu glavonožaca.
                  
               
                     (25)
                  
                  
                     Španjolski plan upravljanja sadržava mjere za praćenje ribolovnih aktivnosti kako je predviđeno člankom 13. stavkom 9. trećim podstavkom Uredbe (EZ) br. 1967/2006.
                  
               
                     (26)
                  
                  
                     Stoga bi zatraženo odstupanje trebalo odobriti.
                  
               
                     (27)
                  
                  
                     Španjolska bi trebala pravodobno izvješćivati Komisiju u skladu s planom praćenja iz španjolskog plana upravljanja.
                  
               
                     (28)
                  
                  
                     Ograničavanje trajanja odstupanja omogućit će brzo uvođenje korektivnih mjera upravljanja u slučaju da se praćenjem plana upravljanja utvrdi loše stanje očuvanosti iskorištavanog stoka te će se otvoriti prostor za poboljšanje znanstvene podloge u svrhu unapređenja plana upravljanja. Trebalo bi utvrditi da će odstupanje trajati do kraja ribolovne sezone. Odstupanje bi se stoga trebalo primjenjivati do 30. travnja 2023.
                  
               
                     (29)
                  
                  
                     S obzirom na to da je odstupanje koje je odobreno Provedbenom uredbom (EU) 2019/662 prestalo važiti 31. prosinca 2019., radi pravnog kontinuiteta ova bi se Uredba trebala primjenjivati s učinkom od 1. siječnja 2020. Radi pravne sigurnosti ova bi Uredba trebala hitno stupiti na snagu.
                  
               
                     (30)
                  
                  
                     Mjere predviđene ovom Uredbom u skladu su s mišljenjem Odbora za ribarstvo i akvakulturu,
                  
               DONIJELA JE OVU UREDBU:
         
            Članak 1.
            Odstupanje
            Članak 13. stavak 1. prvi podstavak Uredbe (EZ) br. 1967/2006 ne primjenjuje se u teritorijalnim vodama Španjolske uz obalu Balearskih otoka na ribolov mliječa ružičnog i mliječa pučinskog (Aphia minuta i Pseudaphia ferreri) te gire oblice (Spicara smaris) potegačama otvorenog mora koje upotrebljavaju plovila koja ispunjuju sljedeće zahtjeve:
            
                        (a)
                     
                     
                        upisana su u pomorski registar pri Glavnoj upravi za ribarstvo i morski okoliš Balearskih otoka;
                     
                  
                        (b)
                     
                     
                        dotični ribolov obavljaju dulje od pet godina te ne uzrokuju povećanje ribolovnog napora;
                     
                  
                        (c)
                     
                     
                        imaju odobrenje za ribolov i love prema planu upravljanja koji je Španjolska donijela u skladu s člankom 19. stavkom 2. Uredbe (EZ) br. 1967/2006.
                     
                  
         
            Članak 2.
            Plan praćenja i izvješćivanje
            Španjolska je dužna Komisiji dostaviti izvješće sastavljeno u skladu s planom praćenja utvrđenim u planu upravljanja iz članka 1 točke (c) prvi put do 30. rujna 2020., a nakon toga svakih 12 mjeseci.
         
         
            Članak 3.
            Stupanje na snagu i razdoblje primjene
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2020. do 30. travnja 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. rujna 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 409, 30.12.2006., str. 11.
         
         
            (2)  Provedbena uredba Komisije (EU) br. 1233/2013 оd 29. studenoga 2013. o utvrđivanju izuzeća od Uredbe (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love mliječ ružični (Aphia minuta), mliječ pučinski (Pseudaphia ferreri) i giru oblicu (Spicara smaris) u određenim teritorijalnim vodama Španjolske (Balearski otoci) (SL L 322, 3.12.2013., str. 17.).
         
            (3)  Provedbena uredba Komisije (EU) 2019/662 оd 25. travnja 2019. o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love mliječ ružični (Aphia minuta), mliječ pučinski (Pseudaphia ferreri) i giru oblicu (Spicara smaris) u određenim teritorijalnim vodama Španjolske (Balearski otoci) (SL L 112, 26.4.2019., str. 16.).
         
            (4)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB N° 035, 16.3.2019., str. 9442).
         
            (5)  Znanstveni, tehnički i gospodarski odbor za ribarstvo – 62nd Plenary meeting report (PLEN-19-03), Ured za publikacije Europske unije, Luxembourg, 2019., ISBN 978-92-76-14169-3, doi:10.2760/1597, JRC118961.
         
            (6)  Znanstveni, tehnički i gospodarski odbor za ribarstvo – 63rd Plenary meeting report (PLEN-20-01), Ured za publikacije Europske unije, Luxembourg, 2020, ISBN 978-92-76-18117-0, doi:10.2760/465398, JRC120479.
         
            (7)  Ares(2020)2879866.
         
            (8)  Uredba (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) 2019/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (SL L 198, 25.7.2019., str. 105.).
         
            (9)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).